钦定古今图书集成/理学汇编/学行典/第267卷 > 崔唐臣
## 钦定古今图书集成/理学汇编/学行典/第267卷 > 崔唐臣

按《避暑录话》：崔唐臣，闽人也，与苏子容、吕晋叔同学
相好。二公先登第，唐臣遂罢举，久不相闻。嘉祐中，二
公在馆下，一日忽见舣舟汴岸，坐于船窗者，唐臣也。
亟就见之，邀与归，不可。问其别后事，曰：“初倒箧中有
钱百千，以其半买此舟，往来江湖闲，意所欲往则从之，初不为定止，以其半居货，闲取其赢以自给，粗足”
即已，不求有馀，差愈于应举觅官时也。二公相顾太
息而去。翌日自局中还，唐臣有留刺，乃携酒具，再往
谒之，则舟已不知所在矣。归视其刺之末，有细字小
诗一绝云：“集仙仙客问生涯，买得渔舟度岁华。案有
《黄庭》尊有酒，少风波处便为家。”讫不复再见。顷见王
仲弓说此。